22.08.2012. / 12:22\nBEOGRAD, Srbija može da računa na dodatnu finansijsku pomoć od Rusije, pored kredita od 800 miliona dolara namijenjenih srpskoj željeznici, izjavio je danas ambasador Rusije u Beogradu Aleksandar Konuzin.\n“O tome se vode razgovori, naravno prvo treba da čujemo potrebe Srbije, a onda treba zajednički da definišemo mogućnosti za rješavanje tih problema”, rekao je Konuzin na sastanku povodom realizacije ruskog kredita za željeznicu.\nOcijenjujući da odnosi između Srbije i Rusije nikada nisu bili bolji za realizaciju zajedničkih projekata, on je naveo da bi trebalo nastaviti osnivanje srpsko-ruskih preduzeća koja imaju za cilj da djeluju van granica Srbije.\nDobar primjer su, kako je rekao Konuzin, Naftna industrija Srbije i Srpsko-ruski humanitarni centar u Nišu, namijenjen za brzo reagovanje u slučaju požara, poplava i zemljotresa.\nMrkonjić je prihvatio prijedlog Konuzina da srpski i ruski željezničari stateški nastupe u regionu i najavio da će za to biti izdvojena određena sredstva iz budžeta njegovog ministarstva.\nSrpski ministar je kazao da sredstva iz ruskog kredita od 800 miliona dolara za željeznicu neće biti preusmjerena na druge potrebe već će biti isključivo namjenska.\nNa pitanje novinara šta se dešava sa Jatom i da li bi Rusi mogli da se uključe u rješavanje njegovog statusa, Mrkonjić je rekao da je zadatak vlade da osnuje novo preduzeće i da se nastavljaju aktivnosti na traženju strateškog partnera, ne isključivši ni tu mogućnost.\nNa sastanku ministra saobraćaja Milutina Mrkonjića i predstavnika srpskih i ruskih željeznica je najavljeno da će prvi radovi na izgradnji drugog kolosjeka pruge Beograd – Pančevo, koji će se finansirati ruskim kreditom, početi na jesen.\nIzvođački ugovori za realizaciju i ostalih željezničkih projekata mogli bi da budu potpisani do kraja godine, kazali su predstavnici ruskih željeznica.\nMrkonjić je najavio da će ruskim kreditom biti finansirani projekti za: izgradnju drugog kolosjeka i elektrifikaciju pruge Beograd – Pančevo čija je okvirna vrijednost radova 50 miliona evra, izgradnja Koridora 10 na šest dionica za brzine od 160 kilometara na čas- 55 miliona, nabavku novih ruskih dizel vozova – 100 miliona, nastavak izgradnje pruge od Valjeva do Loznice – 275 i rekonstrukcija pruge od Beograda do Bara kroz Srbiju – 200 miliona evra.\nPredsjednik skupštine Željeznica Srbije Zoran Anđelković je izjavio novinarima da za radove na pruzi Beograd – Pančevo nedostaje oko 550.000 evra za rješavanje eksproprijacije, kao i da se čeka da reviziona komisija Ministarstva za građevinu i urbanizam potvrdi projekat.\nPotpredsjednik ruskih željeznica Aleksandar Saltanov je izjavio da je ostvaren veliki uspjeh sa srpske strane na zajedničkoj realizaciji željezničkih projekata.\nSrbija, takođe, treba da ratifikuje ugovor o tom finansijskom aranžmanu sa Rusijom vrijedan 800 miliona dolara.\nProtokolom o uslovima ruskog kredita za željezničku infrastrukturu u Srbiji u iznosu od 800 miliona dolara predviđena godišnja kamata od 4,1 odsto i otplata u roku od 10 godina, sa grejs periodom od četiri godine. Tanjug\nTagovi: aleksandar konuzinaleksandar saltanovkreditrusijatopvaznozeljeznicezoran andjelkovic\n21.08.2012 | 20:32\nDo kraja godine ugovor za rekonstrukciju dionica na željezničkom koridoru 10